Ordinaziun da finanzas per las vischnancas    710.200   Ordinaziun da finanzas per las vischnancas  dals 25-09-2012 (versiun dals 01-01-2015)  sa basond sin l'art. 45 al. 1 da la constituziun chantunala1)  relaschada da la regenza ils 25 da settember 2012  1. Disposiziuns generalas  Art.  1 Champ d'applicaziun, object ed intent 1 Questa ordinaziun vala per las vischnancas politicas. 2 Sco cumplettaziun  da la  lescha da finanzas  dal  chantun Grischun regla  ella  ils   princips per diriger las finanzas, il dretg da credit, il rendaquint sco er la contabilitad  e la gestiun publica. 3 Ella serva a l'applicaziun unitara dal model armonisà da contabilitad 2 (MAC2) ed  uschia a la cumparegliabladad. 4 L'uffizi  da vischnancas metta a disposiziun recumandaziuns cumplementaras per  las vischnancas.  Art.  2 Cumpetenza per expensas 1 La cumpetenza da decider davart  expensas libramain fixablas sa drizza tenor la   legislaziun  mintgamai  decisiva  da la  vischnanca.  En cas  d'expensas  periodicas  è  l'import da l'emprima expensa decisiv per la cumpetenza. 2 La decisiun davart ina investiziun e davart l'alienaziun da facultad finanziala sco er  davart l'emprest nov da chapital ester è chaussa da l'executiva, nun che la legislaziun  mintgamai decisiva prevesia in'autra cumpetenza. 3 Sco expensa vala er la renunzia d'entradas.  1) DG 110.100  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm   710.200    2. Gestiun da las finanzas  Art.  3 Plan da finanzas 1 Il plan da finanzas sto vegnir fatg uschia, ch'el lascha percorscher ad ura il svilup   futur da las finanzas e gida ad evitar in svilup negativ. Il plan da finanzas cumpiglia  almain ils 3 onns che suondan l'onn dal budget. 2 El cuntegna: a) las datas fundamentalas ch'èn relevantas per la politica da finanzas e per la   politica economica; b) ina  survista  dals  custs  e  dal  retgav  futurs  dal  quint  economic  sco  er  las   expensas e las entradas dal quint d'investiziun; c) il svilup dals indicaturs da finanzas essenzials; d) ina perspectiva sin las consequenzas da la politica finanziala ed eventualmain   sin las mesiras preventivas che ston vegnir prendidas. 3 Il  plan da finanzas vegn  preschentà  a  la  radunanza communala  u al  parlament  communal per prender enconuschientscha.  Art.  4 Budget 1 Il budget cuntegna: a) ils custs ed ils retgavs en il quint economic; b) las expensas e las entradas en il quint d'investiziun. 2 Cun il budget ston vegnir  furnidas a l'organ responsabel infurmaziuns davart  la  finanziaziun sco er davart il diever dals credits d'impegn che curran anc. 3 Posiziuns  essenzialas  dal  budget,  en  spezial  quellas  che  demussan  midadas  essenzialas envers l'onn precedent, ston vegnir motivadas.  3. Dretg da credits  Art.  5 Credit d'impegn 1 Il credit d'impegn cumpiglia tut ils custs e tut ils retgavs ubain tut las expensas e tut  las entradas che tutgan ensemen tenor il princip da l'unitad da la materia, che ston   vegnir registrads en la contabilitad da las finanzas e ch'èn necessaris per realisar il   project suenter ch'el è vegnì approvà. 2 Il credit per in object è in credit d'impegn per in project singul. 3 Il credit general è in credit d'impegn per in program cun plirs projects. 4 Per sclerir l'impurtanza e las consequenzas finanzialas da projects voluminus po  vegnir dumandà in credit da projectaziun. 5 Ils  meds finanzials che pervegnan da credits d'impegn ston vegnir inditgads sco  custs u sco expensas en il budget respectiv.  2       710.200   Art.  6 Clausula concernent il stadi dals pretschs 1 Sch'il  credit  d'impegn  cuntegna  ina  clausula  concernent  il  stadi  dals  pretschs,   s'augmenta u sa reducescha el en la dimensiun da la midada da l'index. 2 Sch'i vegn concludì in credit net cun ina clausula concernent il stadi dals pretschs,   s'augmenta u sa reducescha el a norma da la midada dal credit brut, nun che las  entradas correspundentas na sajan betg indexadas.  Art.  7 Controlla dals credits d'impegn 1 Da  far  èn  controllas  davart  las  obligaziuns  surpigliadas,  davart  il  diever  dals   credits, davart ils pajaments fatgs sco er davart la repartiziun da credits generals sin  projects singuls.  Art.  8 Cumpetenzas en cas d'expensas supplementaras 1 Per cumplettar la lescha chantunala davart las finanzas po la vischnanca reglar en  ina lescha las cumpetenzas per  permetter  expensas  supplementaras  visavi  credits   d'impegn e visavi credits tenor il budget permess. 2 La vischnanca è liberada da dumandar in credit supplementar u in credit posteriur,  sch'i sa demussa ch'igl è inevitabel u urgent d'ademplir ina incumbensa. 3 Sch'i resultan expensas supplementaras suttamessas a l'obligaziun da dumandar in  credit  visavi  in  credit  d'impegn  permess  e  sche  la  vischnanca  n'ha  betg  ina   regulaziun en il senn da l'alinea 1, vegn la cumpetenza mesirada: a) tar expensas supplementaras libramain fixablas tenor il nov credit global; b) tar expensas supplementaras liadas tenor l'import dal credit supplementar.  4. Rendaquint  Art.  9 Plans dals contos 1 Il  plan  dals  contos  prescriva  la  classificaziun  per  far  la  bilantscha,  il  quint  economic ed il quint d'investiziun. 2 La bilantscha sto vegnir manada cun numers da conto da 5 cifras sco er – tenor   basegn – cun plauns da sutconto da 2 cifras. 3 Il quint economic ed il quint d'investiziun ston vegnir manads cun 4 cifras tar las  funcziuns e cun 4 cifras tar ils geners da contos sco er – sche quai fa da basegn – cun   plauns da sutconto da 2 cifras. 4 Il quint economic ed il quint d'investiziun èn structurads tenor funcziuns e tenor  geners.   3     710.200    Art.  10 Bilantscha 1 En la bilantscha vegnan messas ina sper l'autra las activas e las passivas. Sch'i vegn  cumprovà  in  deficit  da  bilantscha,  resta  quel  da  la  vart  da  las  passivas  da  la  bilantscha. 2 La bilantscha sto vegnir structurada tenor las prescripziuns en l'agiunta da questa  ordinaziun.  Art.  11 Quint economic 1 Il  quint economic cumprova  ils custs  ed ils  retgavs  per  l'onn  chalendar.  El sto   vegnir structurà tenor las directivas en l'agiunta da questa ordinaziun. 2 Il  quint  economic  ha  trais  stgalims.  Sin  l'emprim  stgalim  mussa  el  il  success   operativ, sin il segund stgalim il success extraordinari, e quai mintgamai cun il surpli   dals custs u dal retgav, e sin il terz stgalim mussa el il success total che mida il surpli  da bilantscha u il deficit da bilantscha.  Art.  12 Quint d'investiziun 1 Il quint d'investiziun cuntegna las expensas per la facultad administrativa sco er las   entradas che han in connex cun quella. Ellas ston vegnir cudeschadas sur il quint  d'investiziun, sche l'import brut surpassa las suandantas limitas d'activaziun: a) vischnancas fin a 1000 abitantas ed abitants: fr. 25 000; b) vischnancas sur 1000 fin a 5000 abitantas ed abitants: fr. 50 000; c) vischnancas sur 5000 fin a 10 000 abitantas ed abitants: fr. 75 000; d) vischnancas fin a 10 000 abitantas ed abitants: fr. 100 000. 2 Emprests e participaziuns da la facultad administrativa respectivamain lur midadas  ston vegnir registrads independentamain da l'import dal quint d'investiziun. 3 Il  quint d'investiziun sto vegnir  structurà tenor las prescripziuns en l'agiunta  da  questa ordinaziun.  Art.  13 Quint da la circulaziun dals daners 1 Il quint da la circulaziun dals daners infurmescha davart l'origin e davart il diever  dals meds finanzials. 2 Il quint da la circulaziun dals daners preschenta en moda graduada la circulaziun  dals daners da l'activitad manaschiala (quint economic), la circulaziun dals daners da  l'activitad d'investiziun (quint d'investiziun) e la circulaziun dals daners da l'activitad  da finanziaziun. 3 Il fond "daners" cuntegna dabuns da cassa, da posta e da banca sco er equivalents  da  daners.  Equivalents  da  daners  èn  investiziuns  finanzialas  che  pon  vegnir  realisadas  entaifer  3  mais,  senza  ch'ins  stoppia  prender  encunter  midadas  impurtantas da la valur.  4       710.200   Art.  14 Retenziuns 1 Ina retenziun sto vegnir furmada, sche las suandantas premissas èn ademplidas en  moda cumulativa: a) i sa tracta d'ina obligaziun actuala che deriva d'in eveniment, ch'è capità avant   il di da referenza da la bilantscha; b) i  resulta  cun  gronda  probabilitad  ina  deflussiun  da  meds  finanzials  per   ademplir questa obligaziun; c) l'import da l'obligaziun po vegnir stimà en moda fidada; e d) l'import è essenzial. 2 Las retenziuns dastgan vegnir duvradas mo per l'intent, per il qual ellas èn vegnidas   furmadas. Ellas ston vegnir liquidadas a favur da quel sectur, sin donn e cust dal  qual ellas èn vegnidas furmadas. 3 Las  retenziuns  ston  vegnir  explitgadas  en  l'agiunta.  La  glista  da  las  retenziuns  cuntegna en spezial il stadi da las singulas retenziuns ed in commentari latiers.  Art.  15 Posiziuns transitoricas activas e passivas 1 Posiziuns transitoricas activas vegnan bilantschadas per: a) expensas ch'èn vegnidas fatgas u custs ch'èn resultads avant il di da referenza   da la bilantscha, sche la prestaziun vegn retratga en la proxima perioda da   quint;  b) entradas u retgavs che ston vegnir attribuids a la perioda da quint avant il di da  referenza da la bilantscha, ma che vegnan facturads pir en la proxima perioda  da quint.  2 Posiziuns transitoricas passivas vegnan bilantschadas per: a) entradas  u  retgavs  ch'èn  vegnids  facturads  u  gia  incassads  avant  il  di  da   referenza da la bilantscha e che ston vegnir bunifitgads en la proxima perioda  da quint;  b) prestaziuns (expensas u custs) ch'èn vegnidas retratgas avant il di da referenza  da la bilantscha,  ma che vegnan  messas  a quint pir  en la nova perioda da   quint.  3 En cas da prestaziuns che vegnan furnidas cuntinuadamain poi vegnir  renunzià  excepziunalmain  ad  ina  posiziun  transitorica,  en  mintga  cas  però  mo,  sch'ils   suandants criteris èn ademplids en moda cumulativa: a) i n'exista nagin stretg connex tranter ils custs ed il retgav; b) l'import da la prestaziun n'è betg suttamess a midadas essenzialas; c) la singula fatschenta na surpassa betg ina valur minimala ch'è accordada cun   la grondezza da la vischnanca respectivamain cun sias finanzas; d) igl è garantì che las prestaziuns che vegnan retratgas durant in onn entir èn    cudeschadas per perioda da quint, guardà sur plirs onns. 4 Sch'igl  exista  in  stretg  connex  tranter  ils  custs  ed  il  retgav,  ston  vegnir  fatgas   posiziuns transitoricas per tuts dus tenor las medemas reglas.   5     710.200    Art.  16 Scuntradas internas 1 Scuntradas internas èn bunificaziuns e grevezzas tranter unitads administrativas da  la vischnanca per prestaziuns furnidas. 2 Ellas ston vegnir fatgas,  sch'ellas èn necessarias per la facturaziun envers terzas  persunas sco er per la scuntrada envers finanziaziuns spezialas. 3 Sche pussaivel ston ellas vegnir pauschalisadas ed orientadas als custs effectivs.  Art.  17 Finanziaziuns spezialas 1 Las finanziaziuns spezialas ston vegnir differenziadas en talas tenor chapital ester  ed en talas tenor agen chapital. Ellas vegnan attribuidas a l'agen chapital, sche: a) lur basa giuridica po vegnir midada da la vischnanca; u b) lur basa giuridica sa basa bain sin il dretg surordinà, ma il dretg surordinà   lascha a la vischnanca ina libertad d'agir considerabla. 2 Ils  pajaments  anticipads  respectivamain  las  obligaziuns  da  las  finanziaziuns  spezialas  ston  vegnir  tschainsids  calculatoricamain.  La  tariffa  da  tschains  vegn  fixada annualmain dal departament da finanzas e vischnancas. 3 L'executiva  liquidescha  quellas  finanziaziuns  spezialas  che  han  pers  lur  intent  d'utilisaziun u che na pon betg pli vegnir ademplidas adequatamain.  Art.  18 Prefinanziaziuns 1 Per  furmar  prefinanziaziuns  per  projects  che n'èn  anc betg vegnids  concludids,  dovri in conclus da l'autoritad ch'è cumpetenta. 2 Prefinanziaziuns pon vegnir  furmadas  mo,  sche las amortisaziuns prescrittas  èn  cuvridas tenor la durada d'utilisaziun, sch'in eventual deficit da bilantscha è vegnì   amortisà e sch'ellas na chaschunan betg in surpli d'expensas en il quint economic. 3 Las prefinanziaziuns ston vegnir liquidadas a favur dal quint economic, e quai a   partir dal mument che l'investiziun vegn prendida en funcziun. Independentamain da  quai ston las amortisaziuns tenor plan vegnir  fatgas  tenor la categoria  e tenor la   durada d'utilisaziun. 4 Las prefinanziaziuns ston vegnir liquidadas a favur dal quint economic, sch'igl è  cler ch'ils projects d'investiziun na vegnan betg realisads. 5 Sch'ils meds finanzials duain vegnir duvrads per furmar in'autra prefinanziaziun,   valan  las  reglas  concernent  la  furmaziun  da  novas  prefinanziaziuns.  I  n'è  betg  permess da midar l'intent d'ina prefinanziaziun en la bilantscha empè da liquidar la  prefinanziaziun e da furmar ina nova prefinanziaziun. 6 Las prefinanziaziuns che vegnan augmentadas da meds finanzials fiscals generals  na ston betg vegnir tschainsidas.  Art.  19 Contabilitad da l'investiziun 1 Las  valurs  da  facultad  che  vegnan  duvradas  durant  plirs  onns  ston  vegnir  registradas en ina contabilitad da la facultad investida.  6       710.200   2 La contabilitad da la facultad investida cuntegna indicaziuns detagliadas davart il  svilup da questas valurs da facultad. 3 Las investiziuns ston vegnir explitgadas en l'agiunta. La glista da las investiziuns   cuntegna  la  summa  da  las  valurs  d'investiziun  cudeschadas  e  las  amortisaziuns  cumuladas al cumenzament ed a la fin da la perioda.  Art.  20 Valitaziun da la facultad finanziala 1 La facultad finanziala  vegn  valitada per il  di  da referenza da la  bilantscha sco   suonda: a) meds finanzials liquids a la valur nominala; b) pretensiuns a la valur nominala; c) vaglias cun valur da bursa a la valur da bursa; d) vaglias senza valur da bursa a la valur d'acquisiziun; e) valutas estras a la valur da bursa; f) posiziuns transitoricas activas a la valur nominala; g) reservas e lavurs cumenzadas a la valur d'acquisiziun respectivamain als custs   da producziun u a la valur da martgà, sche quella è pli bassa; h) investiziuns materialas a la valur da martgà,  bains immobigliars ed edifizis    almain mintga 10 onns; i) pretensiuns envers finanziaziuns spezialas ed envers fonds en chapital ester a   la valur nominala.  Art.  21 Rectificaziuns da la valur 1 Sch'ina  reducziun  permanenta  da  la  valur  che  surpassa  l'utilisaziun  ordinaria  è  previsibla tar ina posiziun da la facultad administrativa, vegn rectifitgada sia valur   cudeschada. 2 Ina  reducziun  da  la  valur  è  duraivla,  sch'i  po  vegnir  supponì  cun  gronda  probabilitad che la valur bilantschada na po betg pli vegnir cuntanschida il proxim  temp, u alura sche la posiziun ha pers dal tuttafatg u per part sia valur, perquai che la   valur è vegnida destruida u inveterada ubain pervia da circumstanzas sumegliantas   respectivamain perquai che la valur na po betg pli vegnir duvrada en la dimensiun  d'enfin ussa. 3 Sch'igl è avant maun ina ristga da perdita en connex cun las pretensiuns, sto vegnir  furmà  in  delcredere.  Posiziuns  essenzialas  en  connex  cun  pretensiuns  vegnan  valitadas separadamain. Tar las ulteriuras posiziuns po la valur vegnir rectifitgada   pauschalmain.  La  tariffa  da  la  rectificaziun  pauschala  importa  maximalmain  5 pertschient.  Art.  22 Amortisaziuns ordinarias 1 La  facultad  administrativa  sto  vegnir  amortisada  en  moda  ordinaria  tenor  las  categorias d'investiziun.   7     710.200    2 Las amortisaziuns da las  investiziuns  en la  facultad administrativa  cumenzan il  mument che las investiziuns vegnan duvradas. L'emprim onn da l'utilisaziun vegn  fatga  in'amortisaziun  annuala.  Investiziuns  en  construcziun  na  ston  betg  vegnir  amortisadas. 3 Investiziuns  cun  parts  d'investiziun  pli  grondas  che  han  differentas  duradas  d'utilisaziun ston vegnir amortisadas tut tenor la categoria d'investiziun. 4 Per ils secturs dal provediment  e da l'allontanament  che vegnan finanziads tras   taxas pon vegnir applitgadas las tariffas d'amortisaziun linearas da la regulaziun da   branscha correspundenta. Las regulaziuns da branscha che vegnan applitgadas ston  vegnir inditgadas en l'agiunta. 5 En cas da contribuziuns d'investiziun sa drizza la durada d'utilisaziun tenor il gener   da l'investiziun. La durada d'utilisaziun respectivamain la tariffa d'amortisaziun sto  vegnir tschernida uschia, sco sch'i sa tractass d'ina atgna investiziun. 6 Emprests, participaziuns e bains immobigliars na vegnan betg amortisads, uschè  ditg ch'i  na subentra nagina reducziun da la valur. Las participaziuns ston vegnir  examinadas areguard lur valur e vegnir inditgadas en la glista da las participaziuns. 7 En  cas  da  facultad  administrativa  duvrada  sto  la  durada  d'utilisaziun  vegnir   reducida a la durada d'utilisaziun restanta. Sche l'investiziun vegn sanada avant u  suenter l'acquisiziun, po quai chaschunar ina differenza tar la durada d'utilisaziun.  Art.  23 Categorias d'investiziun, durada d'utilisaziun, tariffa d'amortisaziun 1 Las investiziuns ston vegnir repartidas sin las suandantas categorias ed amortisadas  correspundentamain en moda lineara: a) construcziuns autas  1. durada d'utilisaziun 33 onns 2. tariffa d'amortisaziun 3,03 %  b) construcziuns bassas 1. durada d'utilisaziun 40 onns 2. tariffa d'amortisaziun 2,50 %  c) guaud, alps ed ulteriuras investiziuns materialas 1. durada d'utilisaziun 40 onns 2. tariffa d'amortisaziun 2,50 %  d) raits da chanals e da conducts, rempars d'aua 1. durada d'utilisaziun 50 onns 2. tariffa d'amortisaziun 2,00 %  e) planisaziuns localas e regiunalas sco er ulteriuras planisaziuns 1. durada d'utilisaziun 10 onns 2. tariffa d'amortisaziun 10,00 %  f) mobiglias, equipaments, maschinas e vehichels a motor generals 1. durada d'utilisaziun 8 onns 2. tariffa d'amortisaziun 12,50 %  g) vehichels spezials (pumpiers, nettegiament da las vias) 1. durada d'utilisaziun 15 onns  8       710.200   2. tariffa d'amortisaziun 6,67 % h) sistems d'informatica e da communicaziun  1. durada d'utilisaziun 5 onns 2. tariffa d'amortisaziun 20,00 %  i) investiziuns immaterialas; 1. durada d'utilisaziun 5 onns 2. tariffa d'amortisaziun 20,00 %  Art.  24 Amortisaziuns supplementaras 1 Amortisaziuns  supplementaras  da  la  facultad  administrativa  dastgan  esser  mo  uschè grondas ch'i na resulta nagin surpli d'expensas. 2 Sch'igl  è  avant  maun  in  deficit  da  bilantscha,  n'èsi  betg  permess  da  far  amortisaziuns supplementaras.  Art.  25 Glista da las participaziuns e da las garanzias 1 La glista da las participaziuns cuntegna en spezial: a) credits  e  participaziuns  che  stattan  en  connex  cun  l'adempliment  da  las   incumbensas publicas u cun l'interessenza publica; b) furmas  da  la  collavuraziun  intercommunala  e  las  instituziuns  purtadras   excorporadas, a las qualas la vischnanca è participada sco commembra u sco   purtadra.  2 En  la  glista  da  las  garanzias  ston  vegnir  inscrits  tut  ils  causals,  dals  quals  po  resultar en il futur in'obligaziun essenziala. Ella cumpiglia en spezial: a) obligaziuns eventualas, cun las qualas la vischnanca surpiglia in'obligaziun a   favur  da  terzas  persunas,  en  spezial  cauziuns,  obligaziuns  da  garanzia  e  garanzias da deficit;  b) obligaziuns da leasing; c) ulteriurs  fatgs  da  caracter  eventual,  sco  chastis  convenziunals  e  chaparras   penalas, nun che quels sajan gia vegnids cudeschads sco retenziuns.  Art.  26 Cumprova da l'agen chapital 1 La cumprova da l'agen chapital mussa ils motivs da la midada da l'agen chapital. 2 Ils suandants contos da bilantscha ston vegnir inditgads detagliadamain: a) obligaziuns  respectivamain  pajaments  anticipads  envers  finanziaziuns   spezialas; b) fonds; c) prefinanziaziuns; d) reserva per l'augment da la valur pervia da la midada al MAC2; e) reserva da la nova valitaziun da la facultad finanziala; f) ulteriur agen chapital; g) surpli da bilantscha / deficit da bilantscha.   9     710.200    Art.  27 Ulteriuras indicaziuns en l'agiunta 1 En l'agiunta ston vegnir inditgads supplementarmain: a) indicaziuns concernent la facultad d'utilisaziun betg bilantschada; b) contribuziuns  garantidas  da  la  confederaziun,  dal  chantun  e  da  terzas   persunas; c) regulaziuns da branscha applitgadas per las tariffas d'amortisaziun linearas en   ils secturs dal provediment e da l'allontanament ch'èn finanziads tras taxas; d) in eventual tractament spezial da la facultad administrativa existenta en cas da   la midada al MAC2; e) ina controlla dals credits d'impegn.  5. Contabilitad e gestiun publica  Art.  28 Sistem da controlla intern 1 L'executiva procura per in sistem da controlla intern adequat e graduà tenor las   ristgas. 2 Ella  prenda  las  mesiras  ch'èn  necessarias  per  proteger  la  facultad,  per  garantir   l'utilisaziun  adequata  dals  meds  finanzials,  per  evitar  u  per  scuvrir  sbagls  ed  irregularitads en la contabilitad sco er per garantir la regularitad dal rendaquint e la   rapportaziun fidada. 3 Tgi che vegn favurisà tras in'expensa u tgi che ha empustà sulet ina prestaziun, n'ha  betg il dretg da far l'expensa en quest cas. 4 La facultad communala vegn segirada: a) cunter acziuns nunlubidas; b) cun evitar per gronda part il traffic en daner blut; c) cun la pussaivladad da pudair examinar da tut temp la contabilitad.  Art.  29 Obligaziun da tegnair en salv 1 Ils documents da la contabilitad ston vegnir tegnids en salv uschè ditg sco ch'els  ston star a disposiziun sco meds da cumprova per constatar relaziuns da debit e da  pretensiun, almain però durant 10 onns.  6. Indicaturs da finanzas  Art.  30 Indicaturs da finanzas 1 Sin basa da las datas dal quint annual inoltradas eruescha l'uffizi da vischnancas en  spezial ils suandants indicaturs da finanzas: a) grad da l'atgna finanziaziun; b) quota da la grevezza da tschains; c) debit net en francs per abitanta u abitant;  10       710.200   d) quota da l'atgna finanziaziun; e) quota dal servetsch da chapital; f) quota da l'indebitament brut; g) quota d'investiziun. 2 Per calcular quests indicaturs da finanzas valan las definiziuns armonisadas per las   vischnancas da l'entira Svizra. * a) * … b) * … c) * … d) * … e) * … f) * … g) * …  7. Disposiziuns finalas  Art.  31 Nova valitaziun da la facultad finanziala 1 Cun  midar  al  MAC2  sto  la  facultad  finanziala  vegnir  valitada  da  nov  tenor   l'artitgel 20. 2 En  la  bilantscha  d'avertura  sto  il  gudogn  u  la  perdita  che  resulta  da  la  nova  valitaziun  vegnir  attribuì  a  la  "reserva  da  la  nova  valitaziun  da  la  facultad  finanziala". A la fin da l'emprim onn da gestiun vegn il saldo da la reserva da la nova  valitaziun transferì al conto "surpli  da bilantscha / deficit da bilantscha" e liquidà  uschia. *  Art.  32 Nova valitaziun da la facultad administrativa 1 Cun midar al MAC2 na sto la facultad administrativa betg vegnir valitada da nov.  Ella sto vegnir amortisada en moda lineara durant maximalmain 12 onns. 2 Investiziuns essenzialas dals ultims 5 onns avant l'introducziun dal MAC2 u talas  cun ina durada d'utilisaziun  restanta che surpassa per bler  la fasa  transitorica  da  12 onns, pon vegnir tractadas separadamain. En quest cas ston ellas vegnir valitadas  da nov e ston vegnir amortisadas en moda lineara tenor la categoria d'investiziun per  la  durada  d'utilisaziun  restanta.  In  eventual  tractament  spezial  da  la  facultad  administrativa sto vegnir inditgà en l'agiunta. 3 Il gudogn da la nova valitaziun sto vegnir attribuì en la bilantscha d'avertura a la   "reserva per l'augment da la valur pervia da la midada al MAC2" ed il saldo sto  vegnir cudeschà a la fin da l'emprim onn sin il conto "surpli da bilantscha / deficit da  bilantscha". *   11     710.200    Art.  33 Nova valitaziun da retenziuns e da posiziuns transitoricas 1 Cun  midar  al  MAC2  ston  las  retenziuns  e  las  posiziuns  transitoricas  vegnir   valitadas da nov. 2 Il  gudogn u la perdita da la nova valitaziun sto vegnir  attribuì en la bilantscha  d'avertura a la "reserva per l'augment da la valur pervia da la midada al MAC2" ed il  saldo sto vegnir cudeschà a la fin da l'emprim onn sin il conto "surpli da bilantscha /   deficit da bilantscha". *  Art.  33a * Rapport davart l'adattaziun da la bilantscha 1 Cun  midar  al  MAC2  ston  las  midadas  da  la  bilantscha  vegnir  fixadas  e  commentadas en in rapport. L'uffizi da vischnancas metta a disposiziun in model. 2 Il  rapport  vegn  rendì  enconuschent  a  la  radunanza  communala  u  al  parlament  communal avant l'emprim rendaquint tenor il MAC2.  Art.  34 Entrada en vigur 1 Questa ordinaziun entra en vigur il 1. da december 2012.  12       710.200   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 25-09-2012 01-12-2012 relasch emprima versiun - 16-12-2014 01-01-2015 Art. 30 al. 2 midada 2014-038 16-12-2014 01-01-2015 Art. 30 al. 2, a) aboliziun 2014-038 16-12-2014 01-01-2015 Art. 30 al. 2, b) aboliziun 2014-038 16-12-2014 01-01-2015 Art. 30 al. 2, c) aboliziun 2014-038 16-12-2014 01-01-2015 Art. 30 al. 2, d) aboliziun 2014-038 16-12-2014 01-01-2015 Art. 30 al. 2, e) aboliziun 2014-038 16-12-2014 01-01-2015 Art. 30 al. 2, f) aboliziun 2014-038 16-12-2014 01-01-2015 Art. 30 al. 2, g) aboliziun 2014-038 16-12-2014 01-01-2015 Art. 31 al. 2 midada 2014-038 16-12-2014 01-01-2015 Art. 32 al. 3 midada 2014-038 16-12-2014 01-01-2015 Art. 33 al. 2 midada 2014-038 16-12-2014 01-01-2015 Art. 33a integraziun 2014-038   13     710.200    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 25-09-2012 01-12-2012 emprima versiun - Art. 30 al. 2 16-12-2014 01-01-2015 midada 2014-038 Art. 30 al. 2, a) 16-12-2014 01-01-2015 aboliziun 2014-038 Art. 30 al. 2, b) 16-12-2014 01-01-2015 aboliziun 2014-038 Art. 30 al. 2, c) 16-12-2014 01-01-2015 aboliziun 2014-038 Art. 30 al. 2, d) 16-12-2014 01-01-2015 aboliziun 2014-038 Art. 30 al. 2, e) 16-12-2014 01-01-2015 aboliziun 2014-038 Art. 30 al. 2, f) 16-12-2014 01-01-2015 aboliziun 2014-038 Art. 30 al. 2, g) 16-12-2014 01-01-2015 aboliziun 2014-038 Art. 31 al. 2 16-12-2014 01-01-2015 midada 2014-038 Art. 32 al. 3 16-12-2014 01-01-2015 midada 2014-038 Art. 33 al. 2 16-12-2014 01-01-2015 midada 2014-038 Art. 33a 16-12-2014 01-01-2015 integraziun 2014-038  14       710.200-A1     Agiunta 1: Art. 10, 11 e 12   (versiun dals 1-12-2012)   1. Structura da la bilantscha (art. 10 OFV)   1.1. FACULTAD FINANZIALA   La facultad finanziala vegn structurada sco suonda:  a) meds finanzials liquids ed investiziuns da daners da curta durada (100);  b) pretensiuns (101);  c) investiziuns finanzialas da curta durada (102);  d) posiziuns transitoricas activas (104);  e) reservas e lavurs cumenzadas (106);  f) investiziuns finanzialas da lunga durada (107);  g) investiziuns materialas inclusiv immobiglias da l'acquist preventiv (108);  h) pretensiuns envers finanziaziuns spezialas e fonds en il chapital ester (109).   1.2. FACULTAD ADMINISTRATIVA   1 La facultad administrativa vegn dividida sco suonda:  a) investiziuns materialas (140);  b) investiziuns immaterialas (142);  c) emprests (144);  d) participaziuns (145);  e) contribuziuns d'investiziun (146);  f) amortisaziuns supplementaras cumuladas (148).  2 La facultad d'utilisaziun vegn bilantschada en la facultad administrativa. Sch'ella  n'è betg bilantschada, sto ella vegnir inditgada en l'agiunta al quint annual.   1.3. CHAPITAL ESTER   Il chapital ester vegn structurà sco suonda:  a) obligaziuns currentas (200);  b) debits finanzials da curta durada (201);  c) posiziuns transitoricas passivas (204);     1      710.200-A1        d) retenziuns da curta durada (205);  e) debits finanzials da lunga durada (206);  f) retenziuns da lunga durada (208);  g) obligaziuns envers finanziaziuns spezialas e fonds en il chapital ester (209).   1.4. AGEN CHAPITAL   L'agen chapital vegn structurà sco suonda:  a) obligaziuns respectivamain pajaments anticipads envers finanziaziuns spezialas   (290);  b) fonds (291);  c) prefinanziaziuns (293);  d) reserva per l'augment da la valur pervia da la midada al MAC2 (295);  e) reserva da la nova valitaziun da la facultad finanziala (296);  f) ulteriur agen chapital (298);  g) surpli da bilantscha / deficit da bilantscha (299).   2. Structura funcziunala dal quint economic e dal quint  d'investiziun (art. 11 al. 1 ed art. 12 al. 3 OFV)   Il quint economic ed il quint d'investiziun èn structurads tenor las suandantas  funcziuns:  a) administraziun generala (0);  b) urden public e segirezza publica, defensiun (1);  c) furmaziun (2);  d) cultura, sport e temp liber, baselgia (3);  e) sanadad (4);  f) segirezza sociala (5);  g) traffic (6);  h) protecziun da l'ambient ed organisaziun dal territori (7);  i) economia publica (8);  j) finanzas e taglias (9).   2         710.200-A1     3. Structura tenor geners da la bilantscha (art. 11 al. 1 OFV)   Il quint economic sto vegnir structurà tenor ils suandants geners:   Custs  a) custs da persunal (30);  b) custs reals ed ulteriurs custs da manaschi (31);  c) amortisaziuns da la facultad administrativa (33);  d) custs finanzials (34);  e) apports en fonds ed en finanziaziuns spezialas (35);  f) custs da transfers (36);  g) contribuziuns transitoricas (37);  h) custs extraordinaris (38);  i) scuntradas internas (39).   Retgav  a) retgav fiscal (40);  b) regals e concessiuns (41);  c) indemnisaziuns (42);  d) differents retgavs (43);  e) retgav finanzial (44);  f) prelevaziuns da fonds e da finanziaziuns spezialas (45);  g) retgav da transfers (46);  h) contribuziuns transitoricas (47);  i) retgav extraordinari (48);  j) scuntradas internas (49).   4. Structura tenor geners dal quint d'investiziun (art. 12 al. 3  OFV)   Il quint d'investiziun sto vegnir structurà tenor ils suandants geners:   Expensas  a) investiziuns materialas (50);  b) investiziuns a quint da terzas persunas (51);  c) investiziuns immaterialas (52);  d) emprests (54);  e) participaziuns (55);  f) atgnas contribuziuns d'investiziun (56);     3      710.200-A1        g) contribuziuns d'investiziun transitoricas (57);  h) investiziuns extraordinarias (58);  i) transport a la bilantscha / passivaziun (59).   Entradas  a) transport da d'investiziuns materialas en la facultad finanziala (60);  b) restituziuns (61);  c) perdita d'investiziuns immaterialas (62);  d) contribuziuns d'investiziun per l'agen quint (63);  e) rembursament d'emprests (64);  f) transport da participaziuns (65);  g) rembursament d'atgnas contribuziuns d'investiziun (66);  h) contribuziuns d'investiziun transitoricas (67);  i) entradas extraordinarias d'investiziun (68);  j) transport a la bilantscha / activaziun (69).      4       	1. Disposiziuns generalas 	Art. 1 Champ d'applicaziun, object ed intent 	Art. 2 Cumpetenza per expensas  	2. Gestiun da las finanzas 	Art. 3 Plan da finanzas 	Art. 4 Budget  	3. Dretg da credits 	Art. 5 Credit d'impegn 	Art. 6 Clausula concernent il stadi dals pretschs 	Art. 7 Controlla dals credits d'impegn 	Art. 8 Cumpetenzas en cas d'expensas supplementaras  	4. Rendaquint 	Art. 9 Plans dals contos 	Art. 10 Bilantscha 	Art. 11 Quint economic 	Art. 12 Quint d'investiziun 	Art. 13 Quint da la circulaziun dals daners 	Art. 14 Retenziuns 	Art. 15 Posiziuns transitoricas activas e passivas 	Art. 16 Scuntradas internas 	Art. 17 Finanziaziuns spezialas 	Art. 18 Prefinanziaziuns 	Art. 19 Contabilitad da l'investiziun 	Art. 20 Valitaziun da la facultad finanziala 	Art. 21 Rectificaziuns da la valur 	Art. 22 Amortisaziuns ordinarias 	Art. 23 Categorias d'investiziun, durada d'utilisaziun, tariffa d'amortisaziun 	Art. 24 Amortisaziuns supplementaras 	Art. 25 Glista da las participaziuns e da las garanzias 	Art. 26 Cumprova da l'agen chapital 	Art. 27 Ulteriuras indicaziuns en l'agiunta  	5. Contabilitad e gestiun publica 	Art. 28 Sistem da controlla intern 	Art. 29 Obligaziun da tegnair en salv  	6. Indicaturs da finanzas 	Art. 30 Indicaturs da finanzas  	7. Disposiziuns finalas 	Art. 31 Nova valitaziun da la facultad finanziala 	Art. 32 Nova valitaziun da la facultad administrativa 	Art. 33 Nova valitaziun da retenziuns e da posiziuns transitoricas 	Art. 33a * Rapport davart l'adattaziun da la bilantscha 	Art. 34 Entrada en vigur   		2018-06-06T03:25:24+0200 	"7001 Chur" 	"Gesetzessammlung Kanton Graubünden"